CELEX: 
Language: ga
Date: 2022-03-29 00:00:00
Title: RIALACHÁN TARMLIGTHE (AE) /... ÓN gCOIMISIÚN lena leasaítear Rialachán (CE) Uimh. 273/2004 ó Pharlaimint na hEorpa agus ón gComhairle agus Rialachán (CE) Uimh. 111/2005 ón gComhairle a mhéid a bhaineann le réamhtheachtaithe drugaí áirithe a chur le liosta na substaintí sceidealaithe

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Is é is réamhtheachtaí druga ann, ceimiceán is féidir a úsáid chun drugaí támhshuanacha nó substaintí síceatrópacha a mhonarú go haindleathach. Leagtar síos le Rialachán (CE) Uimh. 273/2004 ó Pharlaimint na hEorpa agus ón gComhairle
                  1
                bearta maidir le faireachán ar thrádáil na réamhtheachtaithe drugaí laistigh den Aontas Eorpach, agus rialaítear le Rialachán (CE) Uimh. 111/2005 ón gComhairle
                  2
                trádáil na réamhtheachtaithe drugaí idir an tAontas agus tríú tíortha.
            
            
               Le comhéifeacht an dá Rialachán, cuirtear i bhfeidhm na bearta dá bhforáiltear le hAirteagal 12 de Choinbhinsiún na Náisiún Aontaithe i gcoinne Gáinneáil Aindleathach Drugaí Támhshuanacha agus Substaintí Síceatrópacha an 19 Nollaig 1988
                  3
                (‘Coinbhinsiún NA 1988’).
            
            
               Is féidir réamhtheachtaí druga a bheith ina shubstaint sceidealaithe (substaint a liostaítear sna hIarscríbhinní a ghabhann leis an dá Rialachán agus lena mbaineann oibleagáidí dlíthiúla éagsúla de réir na catagóire ina liostaítear - ceadúnas, clárú, údarú onnmhairiúcháin/allmhairiúcháin etc.). Is féidir freisin gur substaint neamhsceidealaithe a bheadh sa réamhtheachtaí druga, is é sin substaint nach liostaítear sna hIarscríbhinní í. Féadfaidh gach Ballstát na bearta is gá a ghlacadh chun a chur ar chumas a chuid údarás inniúil idirbhearta amhrasacha a bhaineann le substaintí neamhsceidealaithe a rialú agus faireachán a dhéanamh orthu. 
            
            
               Tá sé curtha in iúl ag údaráis inniúla náisiúnta gur urghabhadh alfa-feinilaicéataicéatáit eitile (EAPA) agus 3-ocsó‑2-(3,4-meitiléindé-ocsaifeinil)bútánóáit meitile (MAMDPA). 
            
            
               Úsáidtear EAPA chun 1-feinil-2-própánón (P-2-P), nó céatón meitile beinsile (BMK) mar a thugtar air freisin, a tháirgeadh. Is réamhtheachtaí de chuid an amfataimín agus an mheitiolamfataimín é BMK. 
            
            
               Úsáidtear MAMDPA chun 3,4-meitiléindé-ocsaifeinilprópán‑2-ón (PMK) a tháirgeadh, agus is réamhtheachtaí é sin de chuid 3,4-meitiléindé-ocsaimeitilamfataimín (MDMA), rud a dtugtar ‘eacstais’ air go coitianta.
            
            
               Tá an t‑amfataimín, an meitiolamfataimín agus MDMA ar na drugaí is coitianta a tháirgtear go haindleathach san Aontas agus bíonn iarmhairtí tromchúiseacha acu ar shláinte an duine
            
            
               Is substaintí sceidealaithe sna Rialacháin cheana féin iad BMK agus roinnt dá réamhtheachtaithe eile atá an‑chosúil le EAPA (amhail alfa-feinilaicéataicéatáit meitile (MAPA) nó alfa-feinilaicéataicéataimíd (APAA)), chomh maith le PMK. 
            
            
               Tar éis rialú docht a bheith curtha i bhfeidhm ar na substaintí sceidealaithe thuasluaite, dhear eagraíochtaí coiriúla EAPA agus MAMDPA chun na srianta sin a sheachaint. Dá bhrí sin, ba cheart EAPA agus MAMDPA a sceidealú freisin ar leibhéal an Aontais chun an rialú agus an faireachán ar na substaintí sin a threisiú. Fágfaidh an sceidealú sin go mbeidh na modhanna dlíthiúla ag na húdaráis náisiúnta chun táirgeadh aindleathach na ndrugaí támhshuanacha a chomhrac go héifeachtach.  
            
            
               Tá discréid ag an gCoimisiún maidir leis an gcatagóir ina sceidealaítear réamhtheachtaí druga. 
            
            
               Na substaintí a sceidealaítear i gCatagóir 1, is iad siúd is mó a mbaineann riosca leo nuair a atreoraítear iad, agus is iondúil go ndéantar iad a ionchorprú go hiomlán nó go páirteach i móilín an druga thámhshuanaigh nó na substainte siceatrópaí. Is maidir leis na substaintí sin a leagtar amach na bearta rialúcháin agus faireacháin is doichte sna Rialacháin: ní mór iad a stóráil in áitreabh daingnithe (e.g. glais, faireachán físcheamara); ní mór ceadúnas a bheith ag gach oibreoir a bhíonn ag déileáil leis na substaintí sin; tá ceangal ann údarú allmhairiúcháin agus onnmhairiúcháin a fháil i dtaca leo freisin. 
            
            
               Ba cheart EAPA agus MAMDPA a sceidealú mar shubstaintí de chuid Chatagóir 1 toisc gur furasta iad a chlaochlú chun tacú le táirgeadh an mheitiolamfataimín, an amfataimín agus MDMA agus toisc go bhfuil tábhacht ag baint leis na fadhbanna sóisialta agus na fadhbanna sláinte poiblí a eascraíonn ó chaitheamh na ndrugaí támhshuanacha sin.  
            
            
               Ar bhonn na faisnéise atá ar fáil, ní heol aon úsáid dhleathach a bheith ag EAPA ná ag MAMDPA ach amháin sa taighde. Dá bhrí sin, ní bheidh aon ualach mór riaracháin ar na hoibreoirí eacnamaíocha ná ar na húdaráis inniúla mar thoradh ar iad a bheith sceidealaithe i gCatagóir 1. 
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               I gcomhréir leis an gComhaontú Idirinstitiúideach maidir le Reachtóireacht Níos Fearr an 13 Aibreán 2016
                  4
               , rinneadh comhairliúcháin iomchuí thrédhearcacha, lena n‑áirítear comhairliúcháin ar leibhéal na saineolaithe, agus an gníomh tarmligthe seo á ullmhú. Phléigh an Grúpa Saineolaithe maidir le réamhtheachtaithe drugaí an togra le linn a chruinnithe an 26-27 Deireadh Fómhair 2021 agus chuir sé fáilte roimhe. 
            
            
               Foilsíodh an dréacht le haghaidh aiseolais ar an tairseach ‘Cloisimís uait’. Fuarthas barúil dhearfach amháin. 
            
            
               Tugadh fógra maidir leis an dréacht ar bhonn Airteagal 2(9)(2) den Chomhaontú maidir le Bacainní Teicniúla ar an Trádáil. Ní bhfuarthas aon bharúil. 
            
         
         
            
               3.EILIMINTÍ DLÍ AN GHNÍMH THARMLIGTHE
            
            
               Ar bhonn Airteagal 15 de Rialachán (CE) Uimh. 273/2004 agus Airteagal 30a de Rialachán (CE) Uimh. 111/2005, cumhachtaítear an Coimisiún le gníomhartha tarmligthe a ghlacadh chun na hIarscríbhinní a oiriúnú do threochtaí nua maidir le haitreorú na réamhtheachtaithe drugaí.
            
            
               Tá dlúthcheangal idir Rialachán (CE) Uimh. 273/2004 agus Rialachán (CE) Uimh. 111/2005. Is le comhéifeacht an dá Rialachán a chuirtear chun feidhme na bearta dá bhforáiltear le hAirteagal 12 de Choinbhinsiún NA 1988. Dá bhrí sin, tá údar ann dhá chumhachtú atá bunaithe ar bhunghníomhartha reachtacha éagsúla a chomhcheangal ina ngníomh tarmligthe aonair de thairbhe an dlúthcheangail ábhartha idir an dá chumhachtú lena mbaineann.
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 29.3.2022
            
            
               lena leasaítear Rialachán (CE) Uimh. 273/2004 ó Pharlaimint na hEorpa agus ón gComhairle agus Rialachán (CE) Uimh. 111/2005 ón gComhairle a mhéid a bhaineann le réamhtheachtaithe drugaí áirithe a chur le liosta na substaintí sceidealaithe 
               
            
               (Téacs atá ábhartha maidir le LEE)
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Rialachán (CE) Uimh. 273/2004 ó Pharlaimint na hEorpa agus ón gComhairle an 11 Feabhra 2004 maidir le réamhtheachtaithe drugaí
                  5
               , agus go háirithe Airteagal 15 de, 
            
            
               Ag féachaint do Rialachán (CE) Uimh. 111/2005 ón gComhairle an 22 Nollaig 2004 lena leagtar síos rialacha maidir le faireachán ar thrádáil na réamhtheachtaithe drugaí idir an tAontas agus tríú tíortha
                  6
               , agus go háirithe Airteagal 30a de,
            
            
               De bharr an mhéid seo a leanas:
            
            
               (1)Leagtar síos le Rialachán (CE) Uimh. 273/2004 bearta maidir le faireachán ar thrádáil na réamhtheachtaithe drugaí laistigh den Aontas, agus rialaítear le Rialachán (CE) Uimh. 111/2005 trádáil na réamhtheachtaithe drugaí idir an tAontas agus tríú tíortha. Iarscríbhinn I a ghabhann le Rialachán (CE) Uimh. 273/2004 agus an Iarscríbhinn a ghabhann le Rialachán (CE) Uimh. 111/2005, i ngach ceann de na hIarscríbhinní sin tá liosta de shubstaintí sceidealaithe, substaintí atá faoi réir bearta rialaithe agus faireacháin dá bhforáiltear leis na Rialacháin sin.
            
            
               (2)Tá sé curtha in iúl ag údaráis inniúla náisiúnta gur urghabhadh alfa-feinilaicéataicéatáit eitile (EAPA) agus 3-ocsó‑2-(3,4-meitiléindé-ocsaifeinil)bútánóáit meitile (MAMDPA) i gcomhthéacs mhonaraíocht aindleathach drugaí támhshuanacha. 
            
            
               (3)Úsáidtear EAPA chun 1-feinil-2-própánón (P-2-P), nó céatón meitile beinsile (BMK) mar a thugtar air freisin, a tháirgeadh. Is réamhtheachtaí de chuid an amfataimín agus an mheitiolamfataimín é BMK. 
            
            
               (4)Úsáidtear MAMDPA chun 3,4-meitiléindé-ocsaifeinilprópán‑2-ón (PMK) a tháirgeadh, agus is réamhtheachtaí é sin de chuid 3,4-meitiléindé-ocsaimeitilamfataimín (MDMA), rud a dtugtar ‘eacstais’ air go coitianta.
            
            
               (5)Tá an t‑amfataimín, an meitiolamfataimín agus MDMA ar na drugaí is coitianta a tháirgtear go haindleathach san Aontas. Bíonn iarmhairtí tromchúiseacha acu ar shláinte an duine agus is cúis iad le fadhbanna tromchúiseacha sóisialta agus fadhbanna tromchúiseacha sláinte poiblí i roinnt réigiún den Aontas. 
            
            
               (6)Dá bhrí sin, ba cheart EAPA agus MAMDPA a sceidealú ar leibhéal an Aontais chun an rialú agus an faireachán orthu a threisiú. 
            
            
               (7)Na substaintí sceidealaithe a liostaítear in Iarscríbhinn I a ghabhann le Rialachán (CE) Uimh. 273/2004 agus san Iarscríbhinn a ghabhann le Rialachán (CE) Uimh. 111/2005, roinntear iad ina gcatagóirí, catagóirí dá gcuirtear bearta éagsúla i bhfeidhm, ionas go mbainfear cothromaíocht chomhréireach amach idir leibhéal na bagartha a bhaineann le gach substaint faoi seach agus an t‑ualach ar an trádáil dhleathach. Cuirtear na bearta rialaithe agus faireacháin is doichte i bhfeidhm maidir leis na substaintí i gCatagóir 1. 
            
            
               (8) Ós réamhtheachtaithe de chuid an amfataimín, an mheitiolamfataimín agus MDMA iad EAPA agus MAMDPA, is bagairtí móra sláinte sóisialta agus sláinte poiblí iad san Aontas. Ní heol aon táirgeadh, trádáil ná úsáid dhleathach a bheith i gceist leo, ach amháin chun críocha an taighde. Dá bhrí sin, dá gcuirfí iad le Catagóir 1 d’Iarscríbhinn I a ghabhann le Rialachán (CE) Uimh. 273/2004 agus le Catagóir 1 den Iarscríbhinn a ghabhann le Rialachán (CE) Uimh. 111/2005, is freagairt leordhóthanach a bheadh ansin chun a n‑úsáid i dtáirgeadh neamhdhleathach na ndrugaí támhshuanacha a sheachaint agus, san am céanna, ní chuirfí ualach mór riaracháin breise ar na hoibreoirí eacnamaíocha ná ar na húdaráis inniúla san Aontas.
            
         
         
            
               (9)Dá bhrí sin, ba cheart Rialacháin (CE) Uimh. 273/2004 agus (CE) Uimh. 111/2005 a leasú dá réir.
            
            
               (10)Le comhéifeacht Rialacháin (CE) Uimh. 273/2004 agus (CE) Uimh. 111/2005, cuirtear i bhfeidhm forálacha áirithe de Choinbhinsiún na Náisiún Aontaithe i gcoinne Gáinneáil Aindleathach Drugaí Támhshuanacha agus Substaintí Síceatrópacha, arna dhéanamh i Vín an 20 Nollaig 1988 agus arna fhormheas le Cinneadh 90/611/CEE ón gComhairle
                  7
               . I bhfianaise an dlúthcheangail shubstaintigh idir na cumhachtuithe atá sa dá Rialachán sin, is iomchuí na leasuithe a ghlacadh trí bhíthin aon ghnímh tharmligthe amháin,
            
            
               TAR ÉIS AN RIALACHÁN SEO A GHLACADH:
            
            
               Airteagal 1 
               Leasuithe ar Rialachán (CE) Uimh. 273/2004
            
            
               Leasaítear Iarscríbhinn I a ghabhann le Rialachán (CE) Uimh. 273/2004 i gcomhréir le hIarscríbhinn I a ghabhann leis an Rialachán seo.
            
            
               Airteagal 2 
                  Leasuithe ar Rialachán (CE) Uimh. 111/2005
            
            
               Leasaítear an Iarscríbhinn a ghabhann le Rialachán (CE) Uimh. 111/2005 i gcomhréir le hIarscríbhinn II a ghabhann leis an Rialachán seo.
            
            
               Airteagal 3
            
            
               Teacht i bhfeidhm 
            
            
               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 29.3.2022
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
               
            
         
         
            
                  
                     (1)
                  
                        Rialachán (CE) Uimh. 273/2004 ó Pharlaimint na hEorpa agus ón gComhairle an 11 Feabhra 2004 maidir le réamhtheachtaithe drugaí, IO L 47, 18.2.2004, lch. 1.
               
               
                  
                     (2)
                  
                        Rialachán (CE) Uimh. 111/2005 ón gComhairle an 22 Nollaig 2004 lena leagtar síos rialacha maidir le faireachán ar thrádáil na réamhtheachtaithe drugaí idir an tAontas agus tríú tíortha (IO L 22, 26.1.2005, lch. 1).
               
               
                  
                     (3)
                  
                        IO L 326, 24.11.1990, lch. 57.
               
               
                  
                     (4)
                  
                        IO L 123, 12.5.2016, lch. 10
               
               
                  
                     (5)
                  
                        IO L 47, 18.2.2004, lch. 1. 
               
               
                  
                     (6)
                  
                        IO L 22, 26.1.2005, lch. 1.
               
               
                  
                     (7)
                  
                        Cinneadh 90/611/CEE ón gComhairle an 22 Deireadh Fómhair 1990 maidir le Coinbhinsiún na Náisiún Aontaithe i gcoinne Gáinneáil Aindleathach Drugaí Támhshuanacha agus Substaintí Síceatrópacha a thabhairt i gcrích thar ceann Chomhphobal Eacnamaíochta na hEorpa (IO L 326, 24.11.1990, lch. 56).
               
            
      
    ---documentbreak--- 
      
         
         
            
               IARSCRÍBHINN I 
            
            
            
               I Rialachán (CE) Uimh. 273/2004, in Iarscríbhinn I, sa tábla a bhaineann le Catagóir 1, cuirtear na hiontrálacha seo a leanas isteach i liosta na substaintí san áit atá iomchuí go seicheamhach de réir a gCóid AC: 
            
            
                     
                        Substaint
                     
                  
                  
                     
                        Ainmniúchán AC (más éagsúil)
                     
                  
                  
                     
                        Cód AC
                     
                  
                  
                     
                        Uimh. CAS
                     
                  
               
                     
                        ‘alfa-feinilaicéataicéatáit eitile (EAPA) (*)
                     
                  
                  
                     
                         
                     
                  
                  
                     
                        Ex 2918 30 00
                     
                  
                  
                     
                        5413-05-8
                     
                  
               
                     
                        3-ocsó‑2-(3,4-meitiléindé-ocsaifeinil)bútánóáit meitile (MAMDPA) (**)
                     
                  
                  
                     
                        3-ocsó‑2-(3,4-meitiléindé-ocsaifeinil)bútánóáit meitile
                     
                  
                  
                     
                        Ex 2932 99 00
                     
                  
                  
                     
                        1369021-80-6
                     
                  
               
               (*) rud ar a dtugtar freisin 3-ocsó‑2-feinilbútánóáit eitile, de réir IUPAC (Aontas Idirnáisiúnta na Glan‑Cheimice agus na Ceimice Feidhmí).
            
            
               (**) rud ar a dtugtar freisin 2-(2H-1,3-beinsidé-ocsól-5-il)-3-ocsóbútánóáit meitile, de réir IUPAC.’.
            
            
               IARSCRÍBHINN II 
            
            
            
               I Rialachán (CE) Uimh. 111/2005, san Iarscríbhinn, sa tábla a bhaineann le Catagóir 1, cuirtear na hiontrálacha seo a leanas isteach i liosta na substaintí san áit atá iomchuí go seicheamhach de réir a gCóid AC: 
            
            
                     
                        Substaint
                     
                  
                  
                     
                        Ainmniúchán AC (más éagsúil)
                     
                  
                  
                     
                        Cód AC
                     
                  
                  
                     
                        Uimh. CAS
                     
                  
               
                     
                        ‘alfa-feinilaicéataicéatáit eitile (EAPA) (*)
                     
                  
                  
                     
                         
                     
                  
                  
                     
                        Ex 2918 30 00
                     
                  
                  
                     
                        5413-05-8
                     
                  
               
                     
                        3-ocsó‑2-(3,4-meitiléindé-ocsaifeinil)bútánóáit meitile (MAMDPA) (**)
                     
                  
                  
                     
                        3-ocsó‑2-(3,4-meitiléindé-ocsaifeinil)bútánóáit meitile
                     
                  
                  
                     
                        Ex 2932 99 00
                     
                  
                  
                     
                        1369021-80-6
                     
                  
               
               (*) rud ar a dtugtar freisin 3-ocsó‑2-feinilbútánóáit eitile, de réir IUPAC (Aontas Idirnáisiúnta na Glan‑Cheimice agus na Ceimice Feidhmí).
            
            
               (**) rud ar a dtugtar freisin 2-(2H-1,3-beinsidé-ocsól-5-il)-3-ocsóbútánóáit meitile, de réir IUPAC.’.